Diari Oficial de la Generalitat Valenciana


Sumari del DOGV 5964, del 27-02-2009 (2009/2246)

RESOLUCIÓ de 19 de febrer de 2009, del director gerent de l'Agència Valenciana de Salut, per la qual publica la delegació de competències en matèria de gestió de personal de l'Agència Valenciana de Salut.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5964

Data del DOGV
:   27-02-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/2246


Data del document
:   19-02-2009

Organisme emissor
:   Agència Valenciana de Salut

Tipus de document
:   Resolució

Correcció d'errades

Anàlisi jurídica

 Descriptors 

:   * Agència Valenciana de Salut
    * competència administrativa
    * professió sanitària
    * delegació de poders
    * administració del personal

RESOLUCIÓ de 19 de febrer de 2009, del director gerent de l'Agència Valenciana de Salut, per la qual publica la delegació de competències en matèria de gestió de personal de l'Agència Valenciana de Salut. [2009/2246]  
La Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana (DOGV de 14.02.2003), va crear l'Agència Valenciana de Salut (AVS), com a organisme autònom de caràcter administratiu, i li va encomanar la gestió i administració del sistema valencià de salut i de la prestació sanitària.  
La Llei 3/2003 la van desplegar el Decret 25/2005, de 4 de febrer, del Consell, que aprova els estatuts reguladors de l'Agència València de Salut, i el Decret 74/2007, de 18 de maig, del Consell, que aprova el Reglament sobre Estructura, Organització i Funcionament de l'Atenció Sanitària a la Comunitat Valenciana i establix un nou àmbit organitzatiu i competencial en l'orde sanitari.  
L'actual situació competencial aconsella l'establiment d'una nova norma de delegació de competències en matèria de gestió de personal, d'acord amb el que preveu l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que permeta una gestió més àgil i eficaç de les competències.  
Així, s'han produït diversos traspassos de personal (d'inspecció de servicis sanitaris i de llicenciats i diplomats sanitaris) que era gestionat per la Conselleria de Justícia i Administracions Públiques i passa a ser-ho per la Conselleria de Sanitat. Este personal, com que està adscrit als servicis centrals de l'agència, és gestionat pel director general de Recursos Humans.  
El personal de quota i zona i els funcionaris tècnics de l'estat al servici de la sanitat local no integrats en equips d'Atenció Primària, que eren gestionats per les direccions territorials de la conselleria, passen a ser-ho pels directors gerents dels departaments.  
Així mateix, pel conveni vigent de col·laboració entre l'AVS i el Consorci Hospital General Universitari de València, publicat en el Diari Oficial de la Comunitat Valenciana de 20.02.2007, el director gerent del consorci assumix les funcions de director gerent del Departament de Salut número 9, per la qual cosa se'l delega per a competències com a director gerent de departament.  
Per tant, resolc, després de la reunió de data 19 de febrer de 2009 celebrada pel Consell d'Administració de l'Agència Valenciana de Salut, publicar la delegació de competències següent.  
Article 1. El director general de Recursos Humans  
1.1. Respecte al personal destinat en els servicis centrals de l'Agència Valenciana de Salut que no té la consideració de personal sanitari per a la gestió, exercix les competències següents, per delegació del director gerent de l'Agència Valenciana de Salut:  
a) La incoació d'expedients disciplinaris per falta greu o molt greu i l'establiment de mesures cautelars.  
b) La imposició de sancions per falta lleu.  
c) El control horari i de l'assistència.  
d) La concessió de permisos i llicències retribuïdes.  
e) Les deduccions retributives per incompliment de jornada i les reduccions de jornada sense efectes econòmics.  
f) L'extensió de diligències de preses de possessió, incorporació o cessament.  
g) La resolució de tots els assumptes que es referisquen a este personal, excepte les propostes de creació, modificació o amortització de llocs de treball.  
1.2. Respecte al personal destinat en els servicis centrals de l'Agència Valenciana de Salut que té la consideració de personal sanitari per a la gestió, exercix les competències següents, a més de les expressades en l'article 1.3, per delegació del director gerent de l'Agència Valenciana de Salut:  
a) La imposició de sancions disciplinàries per falta lleu.  
b) El nomenament i el cessament del personal temporal, amb l'autorització prèvia de l'òrgan competent.  
c) La resolució de jubilació, la de prolongació de permanència en el servici actiu, o la de denegació, i la d'incapacitat permanent.  
d) La concessió de permisos, llicències, vacacions i la resta d'absències previstes tant legalment com reglamentàriament, retribuïdes o no.  
e) Les reduccions de jornada, retribuïdes o no, i les deduccions per incompliment de jornada.  
f) El reconeixement de triennis al personal fix i temporal.  
g) El reconeixement de servicis previs, i també el nou còmput i valoració de triennis.  
h) L'extensió de diligències de presa de possessió, incorporació o cessament, i els altres actes administratius posteriors, i la signatura de les còpies bàsiques dels contractes o nomenaments.  
i) Les certificacions en matèria de personal.  
j) El control de l'horari i de l'assistència.  
k) El reconeixement del grau de carrera i de desenrotllament professional  
l) Qualsevol altra competència per a què s'haja delegat els directors gerents dels departaments que s'aplique al personal adscrit als servicis centrals.  
1.3. Respecte a tot el personal de gestió sanitària, exercirà les competències següents:  
1.3.1. Per delegació del conseller de Sanitat:  
Els actes administratius relatius al personal amb plaça vinculada derivats dels acords de les comissions permanents constituïdes a l'empara dels concerts i convenis amb les universitats per a la utilització de les institucions sanitàries en la investigació i la docència sanitàries.  
1.3.2. Per delegació del Consell d'Administració de l'Agència Valenciana de Salut:  
a) Proposar al conseller de Sanitat l'aprovació de les plantilles o llistes de llocs de treball de tot el personal de gestió sanitària.  
b) Proposar al conseller de Sanitat l'oferta pública d'ocupació de tot el personal de gestió sanitària.  
1.3.3. Per delegació del director Gerent de l'Agència Valenciana de Salut:  
a) La incoació d'expedients disciplinaris per falta greu o molt greu, i l'establiment de mesures cautelars.  
b) Elaborar i executar la política de relacions amb les organitzacions sindicals o òrgans de representació del personal sanitari de l'Agència Valenciana de Salut.  
c) Proposar el règim retributiu del personal d'institucions sanitàries.  
d) Establir criteris homogenis respecte a l'aplicació del règim retributiu.  
e) Elaborar instruccions relatives a jornada, horari, permisos, vacacions i llicències, per a l'aplicació homogènia en els centres de treball.  
f) Coordinar i fer el seguiment dels sistemes d'implantació per a la selecció de personal amb vinculació de caràcter temporal d'institucions sanitàries, i també la resolució dels recursos i reclamacions que es plantegen en esta matèria.  
g) L'autorització del canvi de complement específic del personal facultatiu.  
h) La concessió de permisos per a l'exercici de funcions sindicals o de representació del personal de més d'un mes de duració.  
i) L'autorització dels nomenaments de personal estatutari de caràcter eventual.  
j) El reconeixement del grau personal dels funcionaris.  
k) La integració del personal de les institucions sanitàries de l'Agència Valenciana de Salut en els règims jurídics, d'acord amb la normativa.  
l) Autorització de la cobertura interina de vacants de plantilla quan es considere necessària per al funcionament del servici.  
m) Les convocatòries de selecció i provisió de llocs bàsics de totes les categories professionals.  
n) Les convocatòries per a la provisió de càrrecs directius dels departaments de salut i altres llocs directius de l'Agència Valenciana de Salut.  
o) Els nomenaments dels tribunals i de les comissions de valoració dels processos de selecció i provisió, per a seleccionar personal tant fix com temporal.  
p) La resolució dels recursos interposats contra els actes dictats per tribunals i comissions de valoració.  
q) El nomenament de personal fix i la concessió de pròrrogues per a la presa de possessió.  
r) La resolució en matèria de comissions de servici, reingressos o adscripcions provisionals i adscripcions funcionals.  
s) Els nomenaments provisionals de les direccions de servici i de secció dels departaments de salut, tant assistencials com no assistencials.  
t) La declaració de les situacions administratives del personal, excepte les situacions per a les quals es delegue altres òrgans de l'Agència Valenciana de Salut.  
u) Resoldre els expedients de compatibilitat i incompatibilitat i tramitar els recursos administratius interposats en esta matèria.  
v) Resoldre les reclamacions prèvies a la via judicial laboral i els recursos administratius que s'interposen contra actes i resolucions dictats pels òrgans directius dels departaments i altres centres no integrats, excepte els de règim retributiu.  
Article 2. Els directors gerents dels departaments, el director del Consorci, els directors dels hospitals de la Malva-rosa i d'Ontinyent, els dels hospitals d'atenció a crònics i de llarga estada, els comissionats i els altres directors de centres sanitaris no integrats  
Respecte a tot el personal adscrit, exercixen les competències següents, per delegació del director gerent de l'Agència Valenciana de Salut:  
a) La imposició de sancions disciplinàries per falta lleu.  
b) La concessió de permisos i llicències, vacacions i la resta d'absències previstes tant legalment com reglamentàriament, retribuïdes o no.  
c) La concessió de permisos per a l'exercici de funcions sindicals o de representació del personal fins a un mes de duració.  
d) Les reduccions de jornada, retribuïdes o no, i les deduccions retributives per incompliment de jornada.  
e) L'assignació i l'exempció de guàrdies.  
f) El control de l'horari i de l'assistència, i l'assignació de torns.  
g) La facultat d'acordar acumulacions de quota, amb caràcter transitori, al titular d'un altre lloc.  
h) Els nomenaments provisionals i cessaments, en places no bàsiques, sempre que siguen de necessitat inajornable i no siga possible la substitució reglamentària per part de l'inferior immediat, amb les excepcions següents: personal directiu i llocs de treball de cap de servici i de secció.  
i) El nomenament i cessament del personal estatutari interí i de personal estatutari eventual, amb l'autorització prèvia de l'òrgan competent.  
j) El nomenament i el cessament del personal estatutari substitut.  
k) El nomenament i el cessament de funcionaris interins i de substitució.  
l) L'extensió de diligències de presa de possessió, incorporació o cessament, i els altres actes administratius posteriors, i la signatura de les còpies bàsiques dels contractes o nomenaments.  
m) La resolució de jubilació, la de prolongació de permanència en el servici actiu, o la de denegació, i la d'incapacitat permanent.  
n) La declaració de les situacions administratives d'excedència voluntària per interés particular, i la d'excedència per a l'atenció de fills i familiars.  
o) El reconeixement de triennis al personal fix i temporal.  
p) El reconeixement de servicis previs prestats en qualsevol administració pública i el nou còmput i valoració de triennis.  
q) La concessió del complement de pensió de jubilació i d'altres prestacions d'acció social.  
r) El reconeixement del dret a la percepció de les quanties establides, si és el cas, com a millora de les prestacions de la Seguretat Social.  
s) L'assignació i ubicació dels llocs de treball bàsics de cada categoria.  
t) Les certificacions en matèria de personal.  
u) La declaració de manteniment en el servici actiu, amb dret a reserva del lloc de treball, del personal amb nomenament temporal per promoció interna temporal.  
v) La signatura de contractes de treball en places de formació sanitària.  
Article 3. Els directors territorials de la Conselleria de Sanitat  
Respecte a tot el personal adscrit al departament i a altres centres de treball no integrats, exercixen les competències següents, per delegació del director gerent de l'Agència Valenciana de Salut:  
a) La gestió de les llistes d'ocupació per a la vinculació temporal a les institucions sanitàries dependents de l'Agència Valenciana de Salut, excepte en el departament de salut d'Alcoi, que gestiona les llistes d'ocupació del seu àmbit territorial.  
b) La reclamacions prèvies a la via judicial laboral i els recursos administratius que s'interposen contra actes i resolucions dictades fent ús de les competències delegades, pels òrgans directius dels departaments de salut i altres centres no integrats, relacionades amb el règim retributiu.  
c) Les reclamacions prèvies i els recursos administratius que s'interposen contra actes dels directors gerents dels departaments de salut i altres centres no integrats, en matèria de reconeixement de grau de carrera i de desenrotllament professional.  
d) La resolució dels recursos administratius i les reclamacions prèvies contra les sancions per falta lleu imposades pels òrgans directius dels departaments fent ús de la delegació de l'article 2.1.a.  
Article 4. Recursos contra els actes dictats per delegació en matèria de personal  
Segons el que establixen els articles 13 i 14 de la Llei 30/1992, de 26 de novembre, en les resolucions i actes que s'adopten fent ús del que preveu esta resolució, s'ha de fer constar expressament que es dicten fent ús de facultats delegades, i es consideren amb caràcter general dictades per l'òrgan que fa la delegació.  
Les delegacions de competències aprovades per mitjà d'esta resolució s'entenen sense perjuí de les facultats de l'òrgan delegatori per a avocar el coneixement i la resolució de tots els assumptes que estime oportuns, el qual pot també revocar la delegació en qualsevol moment.  
Article 5. Suplència  
En el cas de vacant, absència o malaltia dels òrgans que es deleguen, la suplència l'exercixen els òrgans següents:  
a) En els servicis centrals, la suplència del director general de Recursos Humans l'exercix el director gerent de l'AVS i, en absència d'este, qualsevol altre director general de l'AVS en l'orde establit en l'article 5 del Decret 25/2005, de 4 de febrer, del Consell, que aprova els Estatuts reguladors de l'Agència Valenciana de Salut.  
b) En els departaments de salut i en els centres no integrats, la suplència dels directors gerents l'exercixen els directors econòmics de departament o directors econòmics i, en absència d'estos, qualsevol altre en l'orde establit en els articles 27 i 30 del Decret 74/2007, de 18 de maig, del Consell, que aprova el Reglament sobre Estructura, Organització i Funcionament de l'Atenció Sanitària a la Comunitat Valenciana.  
c) En les direccions territorials, la suplència l'exercixen els secretaris territorials respectius.  
Article 6. Disposició derogatòria  
Queda sense efecte qualsevol resolució que s'opose al que establix esta resolució de delegació, en particular la Resolució de 18 de gener de 2006, del director gerent de l'Agència Valenciana de Salut, per la qual delega per a competències en matèria de personal (DOGV de 25.01.2006).  
Article 7. Entrada en vigor  
Esta resolució entra en vigor l'1 de març de 2009.  
València, 19 de febrer de 2009.- El director gerent de l'Agència Valenciana de Salut: Luis Eduardo Rosado Bretón.